О улози и значају краља Александра у историји Балкана још увек се воде дискусије и дају најопречније оцене не само у Русији, него и у Србији. Апсолутно је јасно да је током година социјалистичке Југославије учињено све да се ова личност избрише из памћења људи и окаља његов лик. Током година рата и одмах после рата, порушени су споменици краљу Александру и тешко да се могло очекивати објективно научно проучавање. Тек током последњих деценија, Србија обнавља историјско сећање на Југославију између два рата и на њеног оснивача – краља Александра Карађорђевића. Најтемељнији рад о томе неоспорно је тротомна монографија о краљу Александру Карађорђевићу српског научника Бранислава Глигоријевића. За разлику од многих, он је свој рад писао са поштовањем према свом јунаку и свако своје тврђење заснивао на архивским, документованим сведочанствима, педантно радећи како на балканској архивској грађи, тако и на европској. Огроман обим историјске грађе, мемоарских извора, штампаних издања Југославије и европских земаља, у науку је увео управо Бранислав Глигоријевић. Такође, морамо поменути дела Душана Бабаца у којима је овековечено сећање на краља Александра и која су проширила нашу представу о краљевој делатности и његовој личности. Приликом писања ове књиге та дела су опсежно коришћена.

Све до сада, Русија није имала биографију првог Краља Југославије. Наш задатак био је у томе да се пред читаоцем, по могућности, реконструише потпуна слика судбине краља Александра, кратковремене, али испуњене значајним догађајима. Његових 45 година живота било је толико бурно да би могле да се напишу посебне студије о ратним успесима краља Александра, који је био на челу српске војске у три рата, укључујући и Први светски рат, и изашао као победник. Могло би, и сигурно ће таква студија бити спроведена, посебно да се анализира дипломатско и спољнополитичко деловање краља Александра – једног од утицајних политичара међуратне Европе, као и његове мировне иницијативе уочи Другог светског рата. Можда би за руског читаоца био занимљивији и ближи аспект – „Краљ Александар и Русија“, тим пре што је он познавао Русију, волео је и био нераскидиво повезан са нашом земљом и са нашим људима. Такав приступ такође нам је омогућио да унесемо максималан обим извора из наше архивске грађе, као и да проширимо обим мемоарске литературе која се традиционално користи у изучавању биографије српског краља.

Сем тога, два наша народа толико су чврсто историјски повезана да се судбина једног одмах одражава на судбину другог. Овде и историјски и геополитички фактори делују веома осетно. „… Преко Срба, према западном погледу на свет, пролази међа „цивилизованог“ света. Међутим, Балкан је – истовремено и стратешки регион. Притисак на Русију, тежња да се она потисне источно од Црноморских мореуза одувек је усмерена на Балкан – стратешки простор, чијом контролом се учвршћује линија геополитичке поделе Европе која пролази од Балтика до Средоземног мора. У очима Европе, Србија је одувек била потенцијални инструмент руског утицаја и жариште које се не асимилује туђом цивилизацијом, духовни и политички ослонац јаке Русије“ – пише Наталија Нарочницка.

Ову узајамну повезаност изразито је запажао краљ Александар и као нико други дубоко осећао док је изводио своју војску преко албанских планина према грчким острвима, спасавајући је од погрома снага Централних сила, схватајући да само напредовање руске армије може да потисне снаге противника и да само директна наредба императора Николаја II може да примора савезнике - Енглезе и Французе, да доставе бродове за евакуацију измучене српске војске. Ово нераскидиво јединство касније се оваплотило у стваралаштву „руског генија“ који је нашао уточиште у словенској земљи.

Вероватно у европској историји нема периода драматичнијег и богатијег противречним догађајима од међуратних година обележених настајањем нових држава, идеолошким грозничавостима и продорном културом. Срећом, та епоха се рефлектовала у бројним историјским изворима. Током писања ове књиге, основни извори били су мемоари о том времену, како руских државних и друштвених делатника, тако и српских и југословенских. Наравно, првенствено сећања чланова краљевске породице – Јелене Петровне Романове-Карађорђевић, Ђорђа - брата краља Александра, дневници истакнутих људи, као што је Константин Константиновић Романов (К.Р.) који је лично познавао младог Александра. Много материјала за писање биографије нађено је у архивима. Пре свега, АВПРИ (*Архив спољне политике Руске Империје*) у ком је, захваљујући педантном раду руских дипломата, сачуван велики обим докумената о свим значајним догађајима српске историје све до 1918. године. У фондовима ГАРФ (*Државни архив Руске Федерације*) нашли су се дневници великих књегиња Олге и Татјане Романов, од којих је једна била намењена као невеста Краљу Александру, а о чему је вођен озбиљан разговор између Николаја II и Николе Пашића. У Архиву Србије нашли су се корисни материјали Дневника ордонанс-официра принца Александра, које смо, такође, користили у овом раду.

Велики истраживачки рад не би био могућ без помоћи колега историчара, без подршке мени драгог Фонда за историјску перспективу и њеног Председника – Наталије Алексејевне Нарочницке.

Иван Иљин 1934.

„Ко је за наш неспокојни живот био преминули Краљ Александар I Југословенски? Оличење части, заштитник правде – Божије и људске. Он је био задивљујући укор за све који живот граде неправдом; светлост Његова одасвуд се види, боде очи. А слуге таме угасиле су је насиљем. Оличење части био је Краљ – Витез, Александар – Југословенски. О томе сведоче: државни акти, речи Краља сачуване у актима, милиони гласова Његовог народа, страдање наше руско, које је Он утолио великодушно – осећајно. Ми о томе сведочимо и увек ћемо и сада и заувек сведочити свету. Он није само као Знаменит ушао у историју: Он је ушао у недра народна – као Херој, бесмртни Краљ-Јунак; ући ће у предања као Светац, у стваралаштво као диван лик Човека и Државника …

А нама, руским људима, нека буде велика утеха, охрабрење и нада: ОН је – наш, духовно. Србија Га је изнедрила, васпитала духом хероизма и верности, Он је био надахнут великом руском културом, човекољубивом, широком и дубоком, узвишеном и благородном, верном великом завету: „Светлост Христова просвећује сваког“. Његов живот је – служење и подвиг. Света Жртва за светско злодело, данас Он припада небу.

Свети Николај Велимировић: „Велики наш Краљ, праведник Божији, велики и већи од свих владара нашег времена на овој планети – племенит, човекољубив, милостив, добар и поштен у тешка времена у којима живимо“.

Никола Тесла – „Велики, одважни човек који је провео свој народ кроз крваве битке“ и „херојска личност огромног угледа, који је истовремено био и Вашингтон и Линколн: као Вашингтон – талентован и неустрашив генерал ослободио је своју земљу од угњетача и као Линколн – мудар и човекољубив вођа који је мученички умро“.